b'\n_START_ARTICLE_\n\xc5\xbdametna revolucija\n_START_PARAGRAPH_\n\xc5\xbdametna revolucija (\xc4\x8de\xc5\xa1ko sametov\xc3\xa1 revoluce) ali ne\xc5\xbena revolucija (slova\xc5\xa1ko ne\xc5\xben\xc3\xa1 revol\xc3\xbacia) je ime za nenasilno revolucijo na \xc4\x8ce\xc5\xa1koslova\xc5\xa1kem, ki je trajala od 17. novembra do 29. decembra 1989. V njej je bil mirotvorno zru\xc5\xa1en komunisti\xc4\x8dni re\xc5\xbeim, ki je bil na oblasti od 25. februarja 1948._NEWLINE_Povod za revolucijo je bila proslava ob 70-letnici \xc4\x8ce\xc5\xa1koslova\xc5\xa1ke, ki jo je pripravila opozicija. To so sestavljali krogi razumnikov, pove\xc4\x8dini podpisniki Listine 77, v kateri so od re\xc5\xbeima zahtevali temeljne dr\xc5\xbeavljanske svobo\xc5\xa1\xc4\x8dine. Podpisnike je zatem za\xc4\x8dela preganjati tajna policija, vendar so se kasneje zdru\xc5\xbeili v Demokrati\xc4\x8dni forum pod vodstvom knji\xc5\xbeevnika V\xc3\xa1clava Havla. Proslavo je reformam nenaklonjeni re\xc5\xbeim prepovedal._NEWLINE_V znak protesta so \xc5\xa1tudenti v Pragi 17. novembra 1989 organizirali protest, ki je v tedanji \xc4\x8ce\xc5\xa1koslova\xc5\xa1ki pomenil za\xc4\x8detek \xc5\xbeametne revolucije, ki je prinesla miren prehod dr\xc5\xbeave v demokracijo. \xc5\xa0tudenti so zborovanje uradno prijavili kot zborovanje v spomin na \xc5\xa1tudenta Jana Opletala, ki je bil ustreljen med protinacisti\xc4\x8dnimi protesti leta 1939. Na protest, ki je bil dejansko namenjen zahtevam za pravi\xc4\x8dnej\xc5\xa1e \xc5\xa1tudijske pogoje in nasprotovanju politi\xc4\x8dni cenzuri, so organizatorji tako lahko povsem zakonito vabili s plakati in letaki._NEWLINE_Ko se je mno\xc5\xbeica ljudi podala proti sredi\xc5\xa1\xc4\x8du mesta, so protestnike obkolile policijske enote, kar je privedlo do spopadov; v isti no\xc4\x8di je bilo ranjenih ve\xc4\x8d sto ljudi. \xc5\xa0tudentje so v naslednjih dneh zasedli stavbo univerze in zahtevali pojasnila, solidarnost z njimi pa so za\xc4\x8deli izra\xc5\xbeati tudi ostali prebivalci \xc4\x8ce\xc5\xa1koslova\xc5\xa1ke. V dneh, ki so sledili, se je \xc5\xa1tudentom v Pragi pridru\xc5\xbeilo ve\xc4\x8d sto tiso\xc4\x8d ljudi._NEWLINE_Zaradi padca vlad drugih dr\xc5\xbeav v Var\xc5\xa1avskem paktu in stopnjevanja protestov na doma\xc4\x8dih tleh se je komunisti\xc4\x8dna vlada \xc5\xbee 28. novembra z demokratskim Dr\xc5\xbeavljanskim forumom pod vodstvom takratnega opore\xc4\x8dnika V\xc3\xa1clava Havla za\xc4\x8dela pogajati o predaji oblasti. 28. decembra je bil za predsednika parlamenta izbran voditelj Pra\xc5\xa1ke pomladi Aleksander Dub\xc4\x8dek, 29. decembra pa je bil Havel izvoljen za predsednika dr\xc5\xbeave. Tako se je revolucija v samo nekaj tednih kon\xc4\x8dala s prehodom dr\xc5\xbeave v demokracijo. _NEWLINE_\xc5\xbdametni revoluciji je leta 1992 sledila sporazumna lo\xc4\x8ditev \xc4\x8ce\xc5\xa1koslova\xc5\xa1ke na \xc4\x8ce\xc5\xa1ko in Slova\xc5\xa1ko, ki sta samostojni dr\xc5\xbeavi postali 1. januarja 1993.'